தலைவி கையுறை யேற்றமை பாங்கி தலைவற் குரைத்தல் :  கையுறை -காட்சிப் பொருள். தலைவன் வருந்தியதை யறிந்த பாங்கி அவன் கொடுத்த கையுறையை வாங்கித் தலைவியை யேற்கும்படி செய்து அவளிசைவைத் தலைவனுக்குச் சொல்லுதல். திருமாலைக் கொன்றையர் சோழீசர் மல்லைச் சிலம்பிடைநீ திருமாலை செய்த தகவெளி தேசெந் தழலெழுந்து பொருமாலை நீக்கிச் சேருவேள் சினந்தனைப் போக்கிநெஞ்சில் வருமாலை யாற்றித் திருமாலை யாற்றின மன்னவனே புணர்ச்சியின் மகிழ்தல்:  பாங்கி கையுறையேற்ற தலைவியை ஒரு குறியிடத்தில் நிறுத்தித் தலைவனுக்குக் குறிப்பாட்காட்டி செல்லவும் தலைவன் தலைமகளை யெதிர்ப் பட்டுப் புணர்ந்து மகிழ்தல்.